Megszabadulunk a havazástól, de jön a gyilkos fagy | vhegy
Megszabadulunk a havazástól, de jön a gyilkos fagy
A másfél napig tartó kiadós havazás és viharos szél délutánig elhagyja Románia keleti részét is, de pénteken erős lehűlésre számíthatunk.
Behavazott gesztenyefa — Fotó: Molnár Edvárd/MTI
A román meteorológiai szolgálat figyelmeztetése szerint péntek estig mindenütt megszűnik a csapadék, de szombatra virradó éjszaka országszerte fagypont alá csökken a hőmérséklet.
Az erdélyi medence szélvédett területein, Hargita megyében akár mínusz tíz fokig is hűlhet a levegő.
Az ország középső és keleti részét 10-20 centiméteres hótakaró borítja, és továbbra is erős szél fúj. Sepsiszentgyörgyön 20, Csíkszeredában és Brassóban 15 centiméteres a hóréteg vastagsága, a Fogarasi-havasokban a 2000 méter magasságban lévő Bâlea-tónál már 200 centimétert is meghaladja a hótakaró, miután az utóbbi két napban 30 centiméternyi friss hó hullott.
A közlekedésben a még mindig viharos erősségű szél okoz gondokat, amely — főleg az ország keleti részén — ellehetetleníti a hókotrók munkáját.
Péntek reggel az útburkolatra fagyott jégréteg miatt lezárták az A1-es autópálya húsz kilométeres szakaszát Pitești környékén, de nyolc moldvai országút is járhatatlan a hóátfúvások és jegesedés miatt. A jászvásári repülőteret az erős havazás és rossz látási viszonyok miatt péntek reggel több órára lezárták, két, Moldvába tartó járat a bukaresti nemzetközi repülőtéren szállt le.
Az ország tengeri kikötőit is lezárták az erős szél miatt. A moldvai Szucsáva megyében a hóvihar által megrongált villanyvezetékek miatt csaknem háromezer háztartás maradt áramellátás nélkül.
Kevéske öröm az ürömben
Címkék: ANM, áprilisi tél, extrém időjárás, fagy, havazás, közlekedés, Románia